По повод Деня на българската Конституция и професионалния празник на юристите в България, на 16.04.2024 година в Окръжен съд - Плевен се проведе „Ден на отворени врати“.

Специално поканени за този ден бяха ученици от гимназиалния клас на три училища от град Плевен, а именно Държавна финансово-стопанска гимназия „Интелект“, Професионална гимназия с преподаване на чужди езици „Димитър Димов“ и Професионална гимназия по електроника и химични технологии „Проф.Асен Златаров“.

В 13 часа се постави началото с организирана лекция с психолози от Затвор-Плевен – г-жа Малина Пецова и г-жа Ивета Кацарска, които представиха на учениците психологията на личността на убиеца. На децата се разказаха два случая на убийства и им беше дадена възможност да анализират личността, подбудите, вината и причините, които са довели до извършване на престъплението.

След лекцията започна симулативен съдебен процес на тема „Убийството на Катерина от романа „Железния светилник“. Всяко едно от училищата имаше различна роля в процеса – защита, обвинение, съд. На учениците бяха предварително предоставени материали по казуса – обвинителен, акт, съдебно-медицинска експертиза на труп, съдебна психологическа експертиза на подсъдимата, сценарий на едно съдебно заседание и други материали.

Съдиите-лектори участвали в Образователната програма на съда през учебната 2024-2025 година присъстваха на симулативния съдебен процес, като съдия д-р Силвия Кръстева и младши съдия Даяна Василчина непрекъснато помагаха и насочваха учениците в техните роли на съдия, съдебни заседатели, прокурор, граждански ищец, подсъдим, адвокати, вещи лица, свидетели и съдебен секретар.

Накрая гимназистите сами трябваше да решат каква присъда да постановят и какво наказание да бъде наложено, като признаха „подсъдимата“ за виновна и я „осъдиха“ на 11 години, 11 месеца и 29 дни лишаване от свобода.

Учениците и техните преподаватели получиха удостоверение за участие, копие от Конституцията на Република България, както и по една флаш-памет.

Инициативата „Ден на отворени врати“ се провежда ежегодно в Окръжен съд - Плевен, с цел по-добра информираност, прозрачност и изграждане на доверие в работата на съдебната система.